দ্য জ্যাজ সিঙ্গার
দ্য জ্যাজ সিঙ্গার (ইংরেজি: The Jazz Singer) হল অ্যালান ক্রসল্যান্ড পরিচালিত ১৯২৭ সালের মার্কিন সঙ্গীতধর্মী নাট্য চলচ্চিত্র। এটি সমলয়ে রেকর্ডকৃত সঙ্গীতের পাশাপাশি ঠোটের সমলয়ে গাওয়া ও বাচন সংবলিত প্রথম পূর্ণদৈর্ঘ্য চলচ্চিত্র। এই চলচ্চিত্রের মুক্তির মধ্য দিয়ে সবাক চলচ্চিত্রের বাণিজ্যিক সূত্রপাত ঘটে ও নির্বাক চলচ্চিত্র যুগের সমাপ্তি ঘটে। ভিটাফোন সাউন্ড-অন-ডিস্ক পদ্ধতি সংবলিত ছবিটি প্রযোজনা করে ওয়ার্নার ব্রস.। ছবিতে ছয়টি গান রয়েছে, যেগুলো পরিবেশন করেন অ্যাল জলসন। ছবিটি স্যামসন রাফায়েলসনের একই নামের নাটক অবলম্বনে নির্মিত, অন্যদিকে নাটকটি দ্য ডে অব অ্যাটোনমেন্ট তারই একটি ছোটগল্প থেকে নাটকে উপযোগী করা হয়েছিল। ডেরিল এফ. জানুক এই চলচ্চিত্রটি প্রযোজনার জন্য একাডেমি সম্মানসূচক পুরস্কার অর্জন করেন, আলফ্রেড এ. কোন ১ম একাডেমি পুরস্কারের শ্রেষ্ঠ লেখনী (উপযোগকৃত) বিভাগে পুরস্কারের মনোনয়ন লাভ করেন। ১৯৯৬ সালে দ্য জ্যাজ সিঙ্গার ছবিটিকে "সাংস্কৃতিক, ঐতিহাসিক ও নান্দনিকভাবে গুরুত্বপূর্ণ" চলচ্চিত্র বিবেচনায় জাতীয় চলচ্চিত্র রেজিস্ট্রিতে সংরক্ষণের জন্য নির্বাচিত হয়। ১৯৯৮ সালে চলচ্চিত্রটি আমেরিকান ফিল্ম ইনস্টিটিউটের করা ভোটে সর্বকালের সেরা মার্কিন চলচ্চিত্রের তালিকায় ৯০তম স্থান অধিকার করে।